CELEX: 32018D0279
Language: fi
Date: 2018-02-20 00:00:00
Title: Neuvoston täytäntöönpanopäätös (EU) 2018/279, annettu 20 päivänä helmikuuta 2018, luvan antamisesta Maltalle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa erityistoimenpidettä

24.2.2018   
            
            
               FI
            
            
               Euroopan unionin virallinen lehti
            
            
               L 54/14
            
         NEUVOSTON TÄYTÄNTÖÖNPANOPÄÄTÖS (EU) 2018/279,
   annettu 20 päivänä helmikuuta 2018,
   luvan antamisesta Maltalle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa erityistoimenpidettä
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (1) ja erityisesti sen 395 artiklan,
   ottaa huomioon Euroopan komission ehdotuksen,
   sekä katsoo seuraavaa:
   
               (1)
            
            
               Direktiivin 2006/112/EY 287 artiklan 13 alakohdan mukaan Malta voi myöntää vapautuksen arvonlisäverosta kolmelle verovelvollisten ryhmälle: verovelvolliset, joiden vuosittainen liikevaihto on enintään 37 000 euroa, kun liiketoiminta käsittää pääasiassa tavaraluovutuksia, 24 300 euroa, kun liiketoiminta käsittää pääasiassa vähäisen arvonlisän omaavien palvelujen (suuret tuotantopanokset) suorittamista, ja 14 600 euroa muissa tapauksissa eli korkean arvonlisän omaavien palvelujen (pienet tuotantopanokset) tarjoajat.
            
         
               (2)
            
            
               Malta on pyytänyt komissiossa 22 päivänä syyskuuta 2017 saapuneeksi kirjatulla kirjeellä lupaa soveltaa direktiivin 2006/112/EY 287 artiklasta poikkeavaa toimenpidettä, jäljempänä ’erityistoimenpide’, jotta Malta voisi korottaa 1 päivästä tammikuuta 2018 alkaen alimman raja-arvon 14 600 eurosta 20 000 euroon korkean arvonlisän omaavien palvelujen (pienet tuotantopanokset) suorittamisen osalta.
            
         
               (3)
            
            
               Komissio on direktiivin 2006/112/EY 395 artiklan 2 kohdan mukaisesti antanut Maltan pyynnön tiedoksi muille jäsenvaltioille 3 päivänä marraskuuta 2017 päivätyllä kirjeellä. Komissio ilmoitti Maltalle 7 päivänä marraskuuta 2017 päivätyllä kirjeellä, että sillä oli kaikki hakemuksen arviointiin tarvittavat tiedot.
            
         
               (4)
            
            
               Pyydetty erityistoimenpide on komission 25 päivänä kesäkuuta 2008 antaman tiedonannon ”Pienet ensin” – Eurooppalaisia pk-yrityksiä tukeva aloite (”Small Business Act”) tavoitteiden mukainen.
            
         
               (5)
            
            
               Koska erityistoimenpiteen pitäisi vähentää pienten yritysten arvonlisäverovelvoitteita ja näin ollen niille aiheutuvia hallinnollisia rasitteita ja kustannuksia, Maltalle olisi annettava lupa jatkaa toimenpiteen soveltamista rajoitetun ajan 31 päivään joulukuuta 2020 saakka. Verovelvollisten olisi edelleen voitava valita tavanomaiset arvonlisäverojärjestelyt.
            
         
               (6)
            
            
               Maltan toimittamista tiedoista ilmenee, että erityistoimenpiteellä on vain vähäinen vaikutus lopullisessa kulutusvaiheessa kerättävien verotulojen kokonaismäärään.
            
         
               (7)
            
            
               Jotta voidaan varmistaa niiden tavoitteiden saavuttaminen, joihin erityistoimenpiteellä pyritään, erityisesti haitallisten vaikutusten vähentäminen ja tasapuolisten toimintaedellytysten varmistaminen, on asianmukaista, että tätä päätöstä sovelletaan 1 päivästä tammikuuta 2018. Erityistoimenpiteen taannehtivalla soveltamisella kunnioitetaan asianomaisten henkilöiden luottamuksensuojaa, sillä erityistoimenpide ei rajoita talouden toimijoiden tai yksilöiden oikeuksia ja velvollisuuksia.
            
         
               (8)
            
            
               Pienten yritysten erityisjärjestelmää koskevia direktiivin 2006/112/EY 281–294 artiklan säännöksiä tarkastellaan parhaillaan uudelleen, joten on mahdollista, että direktiivi, jolla muutetaan kyseisiä direktiivin 2006/112/EY säännöksiä, tulee voimaan ennen kuin erityistoimenpiteen voimassaoloaika päättyy 31 päivänä joulukuuta 2020, missä tapauksessa tämän päätöksen soveltaminen lakkaa.
            
         
               (9)
            
            
               Erityistoimenpiteellä ei ole vaikutuksia arvonlisäverosta saataviin Euroopan unionin omiin varoihin, koska Malta tekee kompensaatiolaskelman neuvoston asetuksen (ETY, Euratom) N:o 1553/89 (2) 6 artiklan mukaisesti,
            
         ON HYVÄKSYNYT TÄMÄN PÄÄTÖKSEN:
   1 artikla
   Poiketen siitä, mitä direktiivin 2006/112/EY 287 artiklan 13 alakohdassa säädetään, Maltalle annetaan lupa vapauttaa arvonlisäverosta verovelvolliset, joiden liiketoiminta käsittää pääasiassa korkean arvonlisän omaavien palvelujen (pienet tuotantopanokset) suorittamista ja joiden vuosittainen liikevaihto on enintään 20 000 euroa.
   2 artikla
   Tämä päätös tulee voimaan päivänä, jona se annetaan tiedoksi.
   Sitä sovelletaan 1 päivästä tammikuuta 2018 alkaen 31 päivään joulukuuta 2020 tai sellaisen direktiivin voimaantulopäivään asti, jolla muutetaan direktiivin 2006/112/EY 281–294 artiklaa, sen mukaan, kumpi näistä ajankohdista on aikaisempi.
   3 artikla
   Tämä päätös on osoitettu Maltalle.
   
      Tehty Brysselissä 20 päivänä helmikuuta 2018.
      
         
            Neuvoston puolesta
         
         
            Puheenjohtaja
         
         V. GORANOV
      
   
   
      (1)  EUVL L 347, 11.12.2006, s. 1.
   
      (2)  Neuvoston asetus (ETY, Euratom) N:o 1553/89, annettu 29 päivänä toukokuuta 1989, arvonlisäverosta kertyvien omien varojen lopullisesta yhdenmukaisesta kantomenettelystä (EYVL L 155, 7.6.1989, s. 9).